Man probeer glo gesteelde beeste by veiling verkoopDie beeste wat glo gesteel is. Foto: Verskaf ŉ 36-jarige man is in Vryburg in Noordwes in hegtenis geneem, nadat hy glo probeer het om gesteelde beeste by ŉ veiling op die dorp te verkoop. Brig. Sabata Mokgwabone, polisiewoordvoerder, het Sondag gesê die man het na bewering 46 beeste gesteel en is Vrydag in hegtenis geneem, nadat hy die beeste teen R230 000 by ŉ veiling verkoop het. “Die veilingsagent het ná die verkope agterdogtig geraak en die bank gebel waar die tjek van die transaksie inbetaal moes word en vasgestel iets is nie pluis nie,” het Mokgwabone gesê. “Die verdagte is laat weet dat die tjek is nie uitbetaal nie. Hy is terug na die veilingsagent, waar die polisie vir hom gewag en hom in hegtenis geneem het.” Die polisie het met verdere ondersoek vasgestel die beeste is glo in die Mareetsane-nedersetting naby Mafikeng gesteel. Die man moet Maandag in die Vryburg-landdroshof verskyn op aanklag van veediefstal.